Document ID: 31981R1208

*****
ΚΑΝΟΝΙΣΜΟΣ (ΕΟΚ) αριθ. 1208/81 ΤΗΣ ΕΠΙΤΡΟΠΗΣ
της 28ης Απριλίου 1981
περί της θεσπίσεως κοινοτικής κλίμακος κατατάξεως σφαγίων των χονδρών βοοειδών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως του 1979,
τον κανονισμό (ΕΟΚ) αριθ. 1358/80 του Συμβουλίου της 5ης Ιουνίου 1980 περί καθορισμού, για την περίοδο εμπορίας 1980/81, της τιμής προσανατολισμού και της τιμής παρεμβάσεως των χονδρών βοοειδών και περί της εφαρμογής κοινοτικής κλίμακος κατατάξεως σφαγίων των χονδρών βοοειδών (2), και ιδίως το άρθρο 4 παράγραφος 1,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1358/80 προβλέπει ότι οι διαπιστώσεις των τιμών και τα μέτρα παρεμβάσεως στον τομέα του βοείου κρέατος πραγματοποιούνται βάσει κοινοτικής κλίμακος κατατάξεως των σφαγίων των χονδρών βοοειδών·
ότι η κατάταξη πρέπει να πραγματοποιείται σύμφωνα με τη διάπλαση και την κατάσταση παχύνσεως· ότι η συνδυασμένη χρήση των δύο αυτών κριτηρίων επιτρέπει την κατάταξη των σφαγίων χονδρών βοοειδών σε κατηγορίες· ότι πρέπει να γίνεται αναγνώριση των σφαγίων που κατατάσσονται με τον τρόπο αυτό·
ότι είναι αναγκαίο να προβλεφθούν επιτόπιοι έλεγχοι από μια Επιτροπή Κοινοτικού Ελέγχου, ώστε να εξασφαλισθεί η ομοιόμορφη εφαρμογή του παρόντος κανονισμού στην Κοινότητα·
ότι, λόγω των πρακτικών προβλημάτων που θέτει η εφαρμογή της κοινοτικής κλίμακος κατατάξεως στα Κράτη μέλη, είναι αναγκαίο να προβλεφθεί η προοδευτική εφαρμογή της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός καθιερώνει την κοινοτική κλίμακα κατατάξεως των σφαγίων των χονδρών βοοειδών.
Άρθρο 2
1. Κατά την έννοια του παρόντος κανονισμού, νοείται ως:
α) Σφάγιο: το ολόκληρο σώμα του σφαγμένου ζώου όπως τούτο εμφανίζεται μετά την αφαιμάτωση, την απεντέρωση και την εκδορά, το οποίο παρουσιάζεται:
- χωρίς το κεφάλι και χωρίς τα πόδια· το κεφάλι χωρίζεται από το σφάγιο στο ύψος της αντλαντοϊνιακής αρθρώσεως, τα πόδια κόβονται στο ύψος της καρπο-μετακαρπίου ή ταρσο-μεταταρσίου αρθρώσεως,
- χωρίς τα όργανα που περιέχονται στη θωρακική και στην κοιλιακή κοιλότητα, με ή χωρίς τους νεφρούς, το νεφρικό λίπος, καθώς και το λίπος της λεκάνης,
- χωρίς τα γεννητικά όργανα με τους προσκολλημένους μύς, χωρίς το μαστό και το λίπος του μαστού·
β) Ημιμόριο σφαγίου: το τμήμα του σφαγίου που αναφέρεται στην περίπτωση α, το οποίο προκύπτει από τον τεμαχισμό του, σύμφωνα προς τη συμμετρική τομή η οποία διέρχεται δια μέσου κάθε αυχενικού, νωτιαίου και οσφυϊκού σπονδύλου και του ιερού οστού, και δια μέσου του στέρνου και της ισχυο-ηβικής συμφύσεως.
2. Εξάλλου, για τις ανάγκες της διαπιστώσεως των τιμών της αγοράς, το σφάγιο εμφανίζεται χωρίς να έχουν αφαιρεθεί τα προεξέχοντα τμήματά του:
- χωρίς νεφρούς, νεφρικό λίπος και λίπος λεκάνης,
- χωρίς διάφραγμα ούτε μύς διαφράγματος,
- χωρίς ουρά,
- χωρίς νωτιαίο μυελό,
- χωρίς γόνατο (oeillet),
- χωρίς τράνς (μύς εσωτερικής κεντρικής χώρας του μηρού, couronne du tende de tranche),
- χωρίς σφαγίτιδα φλέβα,
ενώ ο λαιμός είναι κομμένος σύμφωνα με τις κτηνιατρικές προδιαγραφές.
Πάντως, επιτρέπεται στα Κράτη μέλη να δέχονται διαφορετικές παρουσιάσεις όταν δεν χρησιμοποιείται αυτή η παρουσίαση αναφοράς.
Στην περίπτωση αυτή, οι διορθώσεις που είναι απαραίτητες για τη μετάβαση από τις παρουσιάσεις αυτές στην παρουσίαση αναφοράς καθορίζονται κατά τη διαδικασία του άρθρου 27 του κανονισμού (ΕΟΚ) αριθ. 805/68.
Άρθρο 3
1. Τα σφάγια χονδρών βοοειδών κατανέμονται στις ακόλουθες κατηγορίες:
- σφάγια νεαρών μη ευνουχισμένων αρρένων ζώων κάτω των 2 ετών,
- σφάγια άλλων μη ευνουχισμένων αρρένων ζώων,
- σφάγια ευνουχισμένων αρρένων ζώων,
- σφάγια θηλέων ζώων που έχουν ήδη γεννήσει,
- σφάγια άλλων θηλέων ζώων.
Τα κριτήρια που επιτρέπουν τη διαφοροποίηση μεταξύ των κατηγοριών σφαγίων καθορίζονται κατά τη διαδικασία του άρθρου 27 του κανονισμού (ΕΟΚ) αριθ. 805/68.
2. Η κατάταξη των σφαγίων χονδρών βοοειδών πραγματοποιείται με διαδοχική εκτίμηση
α) της διαπλάσεως,
β) της καταστάσεως παχύνσεως,
όπως ορίζονται αντίστοιχα στα παραρτήματα Ι και ΙΙ.
Επιτρέπεται στα Κράτη μέλη να μη λαμβάνουν υπόψη ως συμπληρωματικό κριτήριο το κριτήριο της μυϊκής αναπτύξεως για τη διάπλαση των σφαγίων.
Τα Κράτη μέλη που σκοπεύουν να κάνουν χρήση αυτής της εξαιρέσεως το γνωστοποιούν στην Επιτροπή και στα άλλα Κράτη μέλη.
3. Τα Κράτη μέλη δύνανται να προβαίνουν σε υποδιαίρεση των κατηγοριών που προβλέπονται στα παραρτήματα Ι και ΙΙ, με ανώτατο όριο 3 υποδιαιρέσεις.
Άρθρο 4
1. Η κατάταξη των σφαγίων ή των ημιμορίων σφαγίων πρέπει να γίνει το ταχύτερο δυνατό μετά τη σφαγή και να πραγματοποιείται στο ίδιο το σφαγείο.
2. Γίνεται αναγνώριση των σφαγίων και των ημιμορίων σφαγίου που έχουν ταξινομηθεί.
3. Πριν την αναγνώριση με επισήμανση, επιτρέπεται στα Κράτη μέλη να αφαιρούν τα προεξέχοντα τμήματα (emoussage) των σφαγίων ή ημιμορίων σφαγίου αν το επιτρέπει η κατάσταση παχύνσεώς τους.
Οι όροι υπό τους οποίους εφαρμόζεται αυτή η αφαίρεση προεξεχόντων τμημάτων καθορίζονται κατά τη διαδικασία του άρθρου 27 του κανονισμού (ΕΟΚ) αριθ. 805/68.
Άρθρο 5
Οι επιτόπιοι έλεγχοι πραγματοποιούνται από μια Επιτροπή Κοινοτικού Ελέγχου που αποτελείται από εμπειρογνώμονες της Επιτροπής και από εμπειρογνώμονες που ορίζονται από τα Κράτη μέλη. Η επιτροπή αυτή συντάσσει έκθεση προς την Επιτροπή σχετικά με τους ελέγχους που πραγματοποίησε.
Κατά περίπτωση, η Επιτροπή λαμβάνει τα αναγκαία μέτρα για να εξασφαλίζει την ομοιόμορφη πραγματοποίηση της κατατάξεως.
Οι έλεγχοι αυτοί πραγματοποιούνται για λογαριασμό της Κοινότητος, η οποία αναλαμβάνει τα αντίστοιχα έξοδα.
Οι λεπτομέρειες εφαρμογής του παρόντος άρθρου θεσπίζονται κατά τη διαδικασία του άρθρου 27 του κανονισμού (ΕΟΚ) αριθ. 805/68.
Άρθρο 6
Οι συμπληρωματικές διατάξεις για τον καθορισμό των κατηγοριών διαπλάσεως και καταστάσεως παχύνσεως θεσπίζονται, πριν από την 30ή Ιουνίου 1981, κατά τη διαδικασία του άρθρου 27 του κανονισμού (ΕΟΚ) αριθ. 805/68.
Πριν από την 31η Δεκεμβρίου 1981, η Επιτροπή υποβάλλει στο Συμβούλιο έκθεση για τα προβλήματα που θέτει η εφαρμογή της κοινοτικής κλίμακος στα διάφορα Κράτη μέλη, και ιδίως για την εφαρμογή των διατάξεων του άρθρου 3 παράγραφος 2 δεύτερο εδάφιο.
Το Συμβούλιο, προτάσει της Επιτροπής, αποφασίζει πριν από την 31η Μαρτίου 1982, βάσει της εκθέσεως αυτής, για την ημερομηνία από την οποία πραγματοποιούνται, βάσει της κοινοτικής κλίμακος, η διαπίστωση των τιμών αγοράς και η εφαρμογή των μέτρων παρεμβάσεως.
Μέχρι την ημερομηνία εφαρμογής για τις διαπιστώσεις των τιμών αγοράς, οι καταστάσεις τιμών θα γίνονται παράλληλα, αφ' ενός, σύμφωνα με τις κοινοτικές και τις εθνικές διατάξεις που ισχύουν επί του παρόντος καί, αφ' ετέρου, σύμφωνα με διοικητικές μεθόδους που θα καθορισθούν προοδευτικά, κατά τις διατάξεις του παρόντος κανονισμού.
Αρθρο 7
Ο παρών κανονισμός αρχίζει να ισχύει από την αρχή της περιόδου εμπορίας 1981/82. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στο Λουξεμβούργο, στις 28 Απριλίου 1981.

Labels: 2
17
3
12
15